גשר אטוק

גשר אטוק (באורדו: اٹک پل) הוא גשר רכב ורכבת שנבנה, בפקיסטן, במאה ה-19 מעל נהר האינדוס כדי לחבר את מחוז פנג'אב עם מחוז ח'ייבר פח'טונח'ווה. הגשר נבנה במקום אסטרטגי לשימושים אזרחיים וצבאיים ולכן בוצר בכבדות כשבין השאר חלש עליו מבצר אטוק.

 רקע 

החל מהמאה ה-17 החלה בריטניה להתפשט, באופן הדרגתי, להודו, פקיסטן, אפגניסטן, ג'אמו וקשמיר ואזורים אחרים בצפון הודו. הבריטים השקיעו כספים רבים בשדרוג התשתית התחבורתית של המדינה, ובמיוחד מערכת הרכבות.

פני הקרקע הרב גוניים של הודו, ובמיוחד הסביבה ההררית של צפון הודו והנהרות הרחבים אילצו את מהנדסי הרכבות הבריטים לבנות מספר רב של גשרים שחלקם היו ארוכים במיוחד.

 ההיסטוריה של הגשר 
 טרום הגשר 
האתר, בו נבנה הגשר הנוכחי, היווה, לאורך השנים, נקודת מעבר אסטרטגית של נהר האינדוס. עוד בתחילת המאה ה-19 קיימות עדויות על קיומו של גשר פונטונים שנסמך על סירות וחצה את הנהר. בתקופת הראג' הבריטי עברו במקום כוחות בריטים במסגרת המלחמה האנגלו-אפגנית הראשונה, השנייה והשלישית.

 הגשר הראשון 
בעקבות מקרים רבים של סחיפת גשר הפונטונים, בגלל שיטפונות, החליטו הבריטים לבנות פתרון קבע למעבר הנהר. ב-1853 הוצעה תוכנית לגשרי שרשרת אך תוכנית זו נגנזה כי נחשבו פגיעים לאש אויב ולא יציבים מספיק לתנועת רכבות. ב-1859 הוצעה תוכנית למנהרה מתחת לנהר ובנייתה החלה ב-1860 אך התקדמותה הואטה עקב עיכובים באספקת ציוד, בעיות חדירת מים ועליות גבוהות כך שב-1862 ננטש הפרויקט 79 מטרים לפני סיום החפירה.

בסופו של דבר נבחר הפתרון של גשר מתכת עילי הנשען על עמודים. ההחלטה על מקום הגשר הושפעה מהמפלס הנמוך של האינדוס בעונת היבשה שיוצר נהר ברוחב רק של 180 מטר וכן מקיומו של אי סלעי באמצע הנהר שאפשר להקים עליו את הרגל של אמצע הנהר. מצד שני מתכנני הגשר היו צריכים לקחת בחשבון עליה של כ-30 מטר במפלס הנהר בעונת השיטפונות.

הגשר הבריטי הראשון תוכנן על ידי המהנדס האזרחי האנגלי גילפורד לינדסי מולסוורת' ונבנה בשנים 1883-1880 כשטקס חנוכת הגשר התקיים ב-24 במאי 1883. הגשר יועד רק לרכבות ועלות בנייתו הייתה כ-3.2 מיליון רופי. הגשר היה עשוי כולו ממסבכי קורות מתכת ונשען על חמישה עמודי תמיכה שנבנו גם הם ממסבכי מתכת. מספר שנים לאחר בנייתו נבנו עמודי בטון מצפון לעמודי הגשר כדי לבלום גזעי עצים הנסחפים בנהר ולהגן על הגשר.

 הגשר השני 
ב-1926 בדקו מהנדסים את יציבות הגשר ונמצא שמשקלן העולה של הרכבות שנעו על הגשר גרם לערעור יציבות הגשר ולסדקים במבנה. כמו כן נמצאו סדקים בסלע של האי במרכז הנהר. בעקבות ממצאים אלו הוחלט על הקמת גשר חדש וסר פרנסיס קלהאן (Sir Francis Callaghan) מונה לתכנן גשר עבור רכבות וכלי רכב והגשר נבנה בשנים 1926–1929. הגשר נבנה בשני מפלסים (עליון לרכבת ותחתון לכלי רכב) כשעלות בניית הגשר החדש היה כ-2.5 מיליון רופי. גשר זה נשען על שבעה עמודים, שנבנו הפעם מאבן, והוא כלל שני מפלסים כשהמפלס העליון מיועד לרכבת והמפלס התחתון לכלי רכב. במסגרת בניית הגשר מולאו הסדקים של האי בבטון.

 גשר הרכב 
ב-1979 הוחלט על בניית גשר רכב מבטון וברזל במעלה הזרם מצפון לגשר המתכת של 1929. עם סיום בנייתו הועברה אליו תנועת הרכבים שנעו לפני כן במפלס התחתון של הגשר הישן ומסלול זה הפך לדרך להולכי רגל.

 תחנת הרכבת 
ממזרח לגשר, ובזמן בניית הגשר הראשון, הקימו הבריטים תחנת רכבת רכבת ממזרח לגשר.

 מבנה הגשר 
אורך הגשר הוא 425 מטר ורוחב כל אחד משני הגשרים כ-14. שני מקטעים (במרכז הנהר) נבנו במפתח של 95 מטר ועוד שלושה מקטעים במפתח של 78 מטר. משני צידי הגשר הוקמו מגדלי שמירה מסיביים בעובי של 15 מטר.

 גלריה 

 ראו גם 
 פורט אטוק

 קישורים חיצוניים 

 גשר אטוק, באתר pakistaniat.com, 3 בפברואר 2009
 גשר אטוק, SCIENTIFIC AMERICAN SUPPLEMENT NO. 470, 1882
 תמונות של גשר אטוק, באתר irfca.org
 גשר אטוק, באתר irfca.org
 גשר אטוק, באתר fbarea.wordpress.com
 שר אטוק, באתר gracesguide.co.uk
 , 2022

 הערות שוליים 

קטגוריה:פנג'אב (פקיסטן)
קטגוריה:פקיסטן: מבנים